Potrivit surselor citate, cei doi tineri sunt suspectaţi de trafic de cannabis. Unul dintre aceştia, angajat al RATB, vindea droguri unor cunoscuţi chiar la chioşcul de bilete unde lucra.

"La data de 19 mai a.c., poliţiştii Serviciului de Combatere a Criminalităţii Organizate Teleorman şi procurorii DIICOT - BT Teleorman au efectuat două percheziţii în municipiul Bucureşti, respectiv la un punct de lucru al unei firme de transport public şi la domiciliul unei persoane bănuite de trafic de droguri de risc", se arată într-un comunicat remis de Poliţia Română.

În urma percheziţiilor, au fost ridicate 24 de grame de cannabis, 7.000 de lei şi un cântar electronic.

În urma cercetărilor, anchetatorii au stabilit că anul acesta, în perioada februarie - mai, cei doi - unul din Bucureşti, celălalt din comuna Botoroaga, judeţul Teleorman - ar fi vândut cannabis în Bucureşti, inclusiv la chioşcul RATB.

Cei doi au fost arestaţi preventiv, pentru 30 de zile, de magistraţii Tribunalului Teleorman.